《展谒孟庙》
明代·孙承恩

稽首孟夫子，万古道学宗。七篇溯源流，乃与洙泗通。

义利王伯溯，日星丽苍穹。拳拳救世心，绩视禹稷同。

早年事咿唔，童子呫哔功。及兹咏圣涯，钻研愈无穷。

兹晨出祠下，瞻谒展敬恭。巍巍泰山尊，恍若亲德容。

道术丧千载，异论方讻讻。无由起夫子，为我摧其锋。

天理有至正，吾道惟大中。叩公公不言，涕泪沾心胸。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。